Reese Witherspoon: Hæst launaða leikkona í heimi

Reese Witherspoon er í dag óumdeilanleg drottning kvikmyndanna. Hún fékk óskarsverðlaunin í mars sem besta leikkona í aðalhlutverki fyrir leik sinn í Walk The Line, þar sem hún leikur June Carter, eiginkonu Johnnys Cash. Og ekki var nóg með að hún fengi óskarsverðlaunin heldur var það gert opinbert um sama leyti að hún fengi 29 milljón dollara fyrir leik sinn í Our Family Trouble. Er það hæsta upphæð sem leikkona hefur fengið fyrir leik í kvikmynd. Metið átti Julia Roberts, sem fékk 24 milljónir dollara fyrir leik sinn í Mona Lisa Smile, kvikmynd sem vakti ekki mikla athygli og hlaut litla aðsókn. Aðeins ein leikkona önnur hefur fengið yfir 20 milljónir dollara fyrir kvikmynd, Cameron Diaz, en það var einmitt sú upphæð sem hún fékk fyrir leik sinn í Charlies Angels: Full Throttle. Þess má þó geta að ekki hefur fengið staðfest að laun Witherspoon verði svona há, en öruggt er að þau verða hærri en þær 24 milljónir dollara sem komu í hlut Roberts.

Reese Witherspoon er 29 ára gömul og framtíðin er björt hvað varðar leikferilinn Eru margir á því að hún sé arftaki Meryl Streep á leiklistarsviðinu og verði drottningin í Hollywood næstu árin og að óskarsverðlaunin eigi eftir að verða fleiri áður en yfir lýkur.

Hún hefur verið gift leikaranum Ryan Philippe í sex ár og eiga þau tvö börn, Elizabeth, sex ára, og Deacon, tveggja ára. Þess má geta að Ryan Philippe dvaldi hér á landi um tíma þegar upptökur stóðu yfir á kvikmynd Clints Eastwood, Flags of Our Fathers, og var þá skrifað um það að eiginkonan væri væntanleg til landsins, en ekki varð af því.

Kynntist eiginmanninum í eigin afmælisveislu

Laura Jeanne Reese Witherspoon fæddist í Baton Rouge í Louisiana 22. mars 1976. Faðir hennar, John, er skurðlæknir og móðir hennar er háskólakennari í hjúkrunarfræðum. Er Reese beinn afkomandi Johns Witherspoon, sem var einn þeirra er undirrituðu sjálfstæðisyfirlýsingu Bandaríkjanna. Í æsku starfaði faðir hennar fyrir bandaríska herinn í Þýskalandi og dvaldi Witherspoon þar í fjögur ár. Fjölskyldan flutti svo til Nashville þar sem stúlkan átti unglingsár sín.

Reese Witherspoon var enn í grunnskóla og fjórtán ára gömul þegar hún fór í prufu fyrir hlutverk í The Man on the Moon. Var það von hennar að fá lítið hlutverk í myndinni. Frammistaða hennar vakti það mikla athygli hins reynda leikstjóra Roberts Mulligans að hún fékk aðalhlutverkið, 14 ára stúlku sem verður ástfangin í fyrsta sinn. Myndin fékk fínar viðtökur og átti leikur Witherspoon ekki lítinn þátt í þeim viðtökum. Freistandi tilboð bárust henni og lék hún í kvikmyndum meðan hún lauk menntaskóla. En það varð ekki aftur snúið og þótt hún tæki frí til að stunda háskólanám, varð námið ekki lengra en eitt ár. Sneri hún sér þá að leiklistinni af fullum krafti. Tók nú við farsæll leikferill þar sem Witherspoon lék í mörgum athyglisverðum kvikmyndum. Segja má að fyrsta stökkið á frægðarbrautinni eftir að hún hætti námi hafi verið tekið í Pleasantville (1999), gráglettinni gamanmynd. Var Witherspoon verðlaunuð af gagnrýnendum og fékk Golden Globe tilnefningu. Það var svo Legally Blonde (2001) sem skaut henni upp á stjörnuhimininn, en í henni lék hún á eftirminnilegan hátt blondínuna Ellie Wood, sem sækir um inngöngu í lagadeild Harvard-háskóla. Áður hafði Witherspoon meðal annars leikið í hinni rómuðu Election og unglingatryllinum Cruel Intentions, þar sem mótleikari hennar var Ryan Philippe, en honum hafði hún fyrst kynnst í 21 árs afmælisveislu sinni árið 1997. Þau giftu sig í júní 1999 og er ekki annað vitað en að allt sé í lagi í þessu leikararahjónabandi, sem er komið vel yfir meðalaldur slíkra hjónabanda í Hollywood. Þau hjón hafa ekki leikið saman í kvikmynd frá því þau léku í Cruel Intentions og er ástæðan fyrst og fremst sú að þau gæta þess að annað þeirra sé alltaf heima hjá börnunum meðan hinn helmingurinn er að leika í kvikmynd. Er Witherspoon hreykin af þeirri staðreynd að hún hefur aldrei ráðið barnfóstru í fullt starf. Þótt litið sé til hjónabands Witherspoon og Philippe sem vel heppnaðs hjónabands hefur Witherspoon viðurkennt að þau hafi þurft að fara til hjónabandsráðgjafa til að treysta stoðir þess.

Erfitt að aðlagast frægðinni

Reese Witherspoon er að allra dómi einhver þægilegasta manneskja sem hægt er að umgangast og hefur verið sagt að frami, vinsældir og ríkidæmi hafi ekki getað fallið í skaut betri manneskju. Hún lifir frekar fábrotnu lífi miðað við margar aðrar kvikmyndastjörnur og halda hún og eiginmaðurinn heimili í Los Angeles ásamt dætrunum tveimur og bolabítnum Frank Sinatra. Einn Hollywoodblaðamaður orðaði umsögn sína um Reese Witherspoon þannig: „Reese er kvikmyndastjarna sem virðist í fyrstu vera of góð til að vera sönn, en svo kemur í ljós að hún er sönn og góð.“

Þegar litið er yfir leikferil Reese Witherspoon þá verður hún seint talin til kyntákns þótt hún hafi vissulega leikið stúlku með kynlíf á heilanum í Pleasantville, verið nánast klæðlaus og vergjörn stúlka í Twilight og leikið fatafellu í Overnight Delivery. Helsti kostur Witherspoon og það sem hefur komið henni á þann stall sem hún er í dag er, auk ótvíræðra leikhæfileika, þar sem hennar aðal er kannski góð tímasetning í gamanleik, sterkur persónuleiki samfara heilbrigðu útliti og gott viðmót sem þykir mjög óvanalegt hjá kvikmyndastjörnu af hennar stærðargráðu. Witherspoon þarf samt að upplifa eins og aðrar stjörnur neikvæðu hliðarnar á frægðinni: „Fyrir þremur árum gat ég nokkurn veginn farið minna eigin ferða án þess að ljósmyndarar eltu mig á röndum. Það er því miður ekki svo í dag og ég verð að aðlaga mig þessu umhverfi, þótt erfitt sé, og þeirri staðreynd að fólk hefur áhuga á mér.“

Eitt leiðindaatvik átti sér stað í september í fyrra sem Reese gat ekki látið afskiptalaust. Hún var í Disneylandi í Kaliforníu með börnin sín tvö til að halda upp á sex ára afmæli dóttur sinnar, þegar að þeim réðst paparazzi-ljósmyndari, Todd Wallace að nafni. Reese lét hann vita að hún vildi ekki myndatöku, en hann lét sér ekki segjast og henti börnum til og frá til að komast sem næst henni og blótaði í sand og ösku fyrir framan krakkana. Þetta gat hin skapgóða Reese Witherspoon ekki látið afskiptalaust og kærði ljósmyndarann fyrir áreiti. Ekki kom til réttarhalda þar sem Wallace fannst látinn í íbúð sinni í Los Angeles og var talið að um sjálfsmorð hefði verið að ræða.

Áður en Reese Witherspoon leikur í fyrrnefndri Our Family Trouble, eigum við eftir að sjá hana í öðrum nýjum myndum. Á þessu ári verður sýnd Penelope, þar sem hún leikur titilhlutverkið, unga konu sem hefur verið föst í neti fjölskylduvandamáls, en brýst út úr þeim hremmingum og finnur sjálfa sig. Þá hefur hún samþykkt að leika í Sports Widow, þar sem hún leikur eiginkonu manns, sem ekki getur hugsað um neitt annað en fótbolta (ruðning), og endurgerð af þekktum sálrænum trylli, Bunny lake Is Missing, frá árinu 1965, sem fjallar um konu og barn sem hverfa sporlaust.